CELEX: C2005/082/68
Language: el
Date: 2005-04-02 00:00:00
Title: Υπόθεση T-23/05: Προσφυγή-αγωγή του Eric Gippini Fournier κατά της Επιτροπής των Ευρωπαϊκών Κοινοτήτων, που ασκήθηκε στις 10 Ιανουαρίου 2005

2.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 82/37
            
         Προσφυγή-αγωγή του Eric Gippini Fournier κατά της Επιτροπής των Ευρωπαϊκών Κοινοτήτων, που ασκήθηκε στις 10 Ιανουαρίου 2005
   (Υπόθεση T-23/05)
   (2005/C 82/68)
   Γλώσσα διαδικασίας: η γαλλική
   Ο Eric Gippini Fournier, κάτοικος Βρυξελλών, εκπροσωπούμενος από την δικηγόρο Anouk Theissen, άσκησε στις 10 Ιανουαρίου 2005 ενώπιον του Πρωτοδικείου των Ευρωπαϊκών Κοινοτήτων προσφυγή-αγωγή κατά της Επιτροπής των Ευρωπαϊκών Κοινοτήτων.
   Ο προσφεύγων-ενάγων (στο εξής: προσφεύγων) ζητεί από το Πρωτοδικείο:
   
               1)
            
            
               να ακυρώσει τις αποφάσεις με τις οποίες, πρώτον, δόθηκαν στον προσφεύγοντα μηδέν «μόρια προτεραιότητας ΓΔ» στο πλαίσιο της περιόδου προαγωγών 2003, δεύτερον, απορρίφθηκε η ένσταση που υπέβαλε ο προσφεύγων ενώπιον της επιτροπής προαγωγών και με την οποία ζήτησε να του χορηγηθούν «μόρια προτεραιότητας ΓΔ» (ή μόρια «σε δεύτερο βαθμό» ή μόρια προτεραιότητας υπό οποιαδήποτε ονομασία) και, τρίτον, δεν του δόθηκαν μόρια προτεραιότητας για εργασίες προς το συμφέρον του κοινοτικού οργάνου βάσει του άρθρου 9 των γενικών διατάξεων εφαρμογής του άρθρου 45 του Κανονισμού Υπηρεσιακής Καταστάσεως (ΚΥΚ),
            
         
               2)
            
            
               να υποχρεώσει την Επιτροπή να καταβάλει στον προσφεύγοντα το ποσό των 2 500 ευρώ ως χρηματική ικανοποίηση για την ηθική βλάβη που υπέστη,
            
         
               3)
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα:
   Ο προσφεύγων, μόνιμος υπάλληλος της Επιτροπής που ήταν αποσπασμένος στο Δικαστήριο προς το συμφέρον της υπηρεσίας από την 1η Μαρτίου 2002 μέχρι τις 6 Οκτωβρίου 2003, ισχυρίζεται ότι οι γενικές διατάξεις εφαρμογής του άρθρου 45 του ΚΥΚ είναι παράνομες, διότι δεν έγινε σύγκριση των προσόντων του με τα προσόντα άλλων υπαλλήλων άλλων γενικών διευθύνσεων. Ο προσφεύγων ισχυρίζεται επίσης ότι οι περισσότερες κατηγορίες μορίων προτεραιότητας είναι παράνομες, διότι αντιβαίνουν στο άρθρο 45 του ΚΥΚ και στην αρχή της απαγορεύσεως των διακρίσεων.
   Ο προσφεύγων ισχυρίζεται ότι συντρέχει παράβαση των άρθρων 5, 25, 43 και 45 του ΚΥΚ, του άρθρου 2, παράγραφος 1, δεύτερο εδάφιο, των γενικών διατάξεων εφαρμογής του άρθρου 43 του ΚΥΚ, καθώς και του άρθρου 2, παράγραφος 1, και του άρθρου 6, παράγραφοι 3, 4 και 5, των γενικών διατάξεων εφαρμογής του άρθρου 45 του ΚΥΚ. Ο προσφεύγων ισχυρίζεται επίσης ότι συντρέχει παραβίαση των αρχών της αναλογικότητας, της απαγορεύσεως των διακρίσεων, της ίσης μεταχειρίσεως και της προστασίας της δικαιολογημένης εμπιστοσύνης. Τέλος, ο προσφεύγων υποστηρίζει ότι συντρέχουν διαδικαστική πλημμέλεια, κατάχρηση εξουσίας, έλλειψη αιτιολογήσεως και κοινοποιήσεως των διαφόρων πράξεων και αποφάσεων, καθώς και πρόδηλα σφάλματα εκτιμήσεως.